Havde ikke råd til at rejse til Syrien for at kæmpe for IS - nu beder hovedmanden om tilgivelse

De tre marokkanske mænd, som sidste år i december på blodigste vis henrettede 28-årige Maren Ueland fra Norge og 24-årige danske Louisa Vesterager Jespersen, har lagt alle kortene på bordet og vil tilstå drabene på et retsmøde torsdag.

Det skriver den norske avis vg.no.

Avisen har haft mulighed for at læse de tre mænds tidligere forklaringer i retten.

De to piger blev angrebet med en stor kniv. Til venstre Louisa Vesterager Jespersen. Til højde norske Maren Ueland. Privatfoto

Mændene erkender blankt, at de er terrorister, og at de helst ville have været til Syrien for at kæmpe for IS.

Men da de ikke havde råd og mulighed for at foretage rejsen, valgte de i stedet at dræbe udenlandske turister på den måde, som IS har for vane, oplyser vg.no.

Ekstra Bladets Camilla Maria Nielsen fortæller her om drabsmændenes IS-forbindelse.

Angreb om natten

Af retsdokumenterne fremgår det, at de tre mænd drog op i Imlil-bjergene for at finde potentielle ofre. Undervejs mødte de flere turister, som de overvejede at dræbe. Men valget faldt på de to skandinaviske piger, som var ved at slå deres telt op.

- Vi var bevæbnede med en stor kniv, da vi angreb dem om natten, har den hovedmistænkte, Abdesamad El Joud, tidligere forklaret i retten. Han har også i detaljer berettet om, hvordan de to kvinder blev myrdet.

Før selve drabene skar en anden af de mistænkte mænd, Younes Ouzyad, hul i pigernes telt.

Politifoto af gerningsvåbnene. Politifoto

Mændene fortæller også, at de var frustrerede over, at det marokkanske samfund ikke længere levede i tråd med islam. De overvejede en overgang at fremstille kemiske bomber, som skulle bruges mod politiet.

Men valget faldt til sidst på at dræbe udenlandske turister i landet.

Filmede drabene

Ifølge vg.no vandrede mændene rundt i bjergene i flere dage i deres søgen efter personer, som de kunne henrette.

De tilstår også, at de filmede pigernes blodige død. Bagefter lagde de videoen ud på de sociale medier.

Tre af mændene er tiltalt for drabene på de to kvinder. En fjerde mand forlod stedet før mordene. Han er tiltalt for at forladt stedet for at forberede et skjulested til de tre mordere.

Hovedmanden, El Joud, er tidligere blevet dømt for terror-relaterede aktiviter. Han blev løsladt i 2016.

- Jeg angrer det skete, og jeg beder Allah om tilgivelse for det, har El Joud forklaret ifølge de retsdokumenter, som vg.no har gennemlæst.

Politiet undersøger gerningsstedet i december sidste år. Foto: 2M.ma

Advokat Makssaui oplyser til vg.no, at mændene vil tilstå ugerningen på et retsmøde torsdag.

Samarbejder med politiet

- Ingen vil benægte det, siger den kvindelig advokat.

Da journalisterne fra vg.no spørger hende, hvordan hun har planlagt sit forsvar, svarer hun:

- Jeg vil bede dommeren om at tage de formildende omstændigheder i betragtning. Mændene har samarbejdet med politiet.